Балтасар Грасиан
(1601-1658)
Проницателност и изкуство на изобретателния ум

Разсъждение III

Разнообразие в проницателността

Еднообразието ограничава хоризонта, а разнообразието го разширява и e толкова по-възвишено, колкото повече благородни качества умножава. На небосклона не блестят толкова звезди, нито на полето пъстреят толкова цветя, колкото проницателни мисли се тълпят в плодовития ум. Така например възхитителните стихове в комедията на дон Антонио де Мендоса[footnoteRef:1] „Любов заради самата любов” са изпъстрени с находчиви препратки, но сред тях се откроява следният сонет, посветен на самотата: [1:  Антонио Уртадо де Мендоса (1586-1644) – испански поет и драматург.] 

Сладка самота, радост безсловесна,
обиди и възмездия не те гнетят,
ти втори дом си на зората,
на истината спътница заветна.

Късно дошъл покой на душата ми,
суетнята на света ти е непозната,
часовете не са пълни с амбиции
и само за мен се раждат дните.

Щастлива си, че не знаеш разплата
и че с огромно огорчение не виждаш
обидното непостоянство на двореца.

На заблудата хитрото вероломство,
подсладеното отровно ласкателство,
на приятеля-тиранин коварното дело.

Има различия в същината на нещата, които са основополагащи, и има различия в случайните признаци, които са вторични. И едните, и другите придават висша красота на проницателността. Първокласен пример за това е следната ласкава епиграма за Мария Магдалена на колкото благочестивия, толкова и изобретателен Ремонд:
Magdala divinis dum figeret oscula plantis:
saepe haec ex imo pectore verba dabat.
Dicamne, an sileam? culparum sarcina felix,
quae me tam charos deprimis ante pedes!

Солта на находчивия изказ е в необичайното или в приятното, но на места се среща и второ качество сол, че и по-дребна, но пък в изобилие. Проницателността може да е в съзвучие с високия стил на възвишената материя или да се отличава с тънкостта на голямото майсторство. Тя е достоен акт, присъщ на духа. Такава е в сонета „Сошествие на Света Богородица при Свети Илдефонсо” на прославения Лопе де Вега:
Ангели на гроздове висят с крила,
разперени на слънце в горди арки,
облаците крият хълмовете бели
и с капки перлени земята напояват.

От небесата към Толедо се изпълва
въздухът с небесните велможи,
а те носят бели лилии в ръце
и ухание обгръща пътя златен.

Слиза Богородица, довела от небето
самия Бог, но ако тя него бе довела,
днес я води ревността на Илдефонсо.

Дотогава Господ бе присъствал само
в ангелския хляб, но сега видя небето,
че днес предимство имаше земята.

	Първата разлика, която трябва да се направи, е между способността да се постига проницателност, от една страна, и способността да се постига майсторство, от друга. Обект на нашето изкуство е вторият вид проницателност. Първият се стреми да вникне в сложните истини и да разкрие дори и най-потулената от тях, а вторият вид по-скоро е свързан с достигането на изтънчена красота. Първият е по-полезен, а вторият носи повече наслада. Първият вид е присъщ на действията и на правилата в изкуствата и в науките, а вторият няма собствен дом, тъй като е скрит и изключителен.
Способността за проницателност и свързаното с нея майсторство би могла да се раздели на три. Проницателността в областта на идеите се състои повече в тънкостите на мисълта, отколкото на думите. Такава е достойната за похвала реч на онзи църковен проповедник, който по време на тайнството в Пепелната сряда описва човешкото погребение с всичките му особености – църковния траур, свещеническите наметала с качулки, плачът на пророците, кръста отпред, шепата пръст, дето покрива и най-могъщия монарх и се превръща в прах на забвението, еднаквите за всички думи и ритуали, защото в гроба всички сме равни.  Така той разсъждава докрай и за останалите погребални атрибути. Вторият вид проницателност е словесната – тя засяга повече думите и затова, ако изчезне, ще се отнеме душата на словото. Освен това не може да се преведе на друг език. Такива са каламбурите, като например следните известни думи, използвани от една кралска придворна дама в дворцово поетично състезание по остроумие:
Пожелае ли ме някой,
все ще е добре за мен,
защото той ще ми даде
каквото би ми се дало.

Третият вид проницателност е свързана с действията. Понякога тя възниква мигновено, рожба на изобретателния ум, както когато император Карл V нарочно изпуска пръстена си във Франция[footnoteRef:2], или когато крал дон Алфонсо започва да събира окастрените лозови филизи след Варгас[footnoteRef:3]. По същия начин Петер, граф Савойски, изважда меча си, когато великият канцлер на императора иска титлите на владенията му, а Селим дръпва към себе си килимчето, когато възрастният му баща подлага на изпитание него и братята му, за да реши на кого да завещае ябълковото дърво. Можем да си припомним също историята на Колумб с яйцето или Хуанело[footnoteRef:4], както и много други неща, особено такива, дето крият неясни подбуди, но на тях ще се спрем в отделно разсъждение. Така или иначе това разделение по отношение на самите действия е по-скоро случайно – то може да е правилно, но е твърде опростено. [2:  На прием във френския двор император Карл V изпуснал пръстена си в краката на херцогиня Анна дьо Етамп, фаворитка на крал Франсоа I, и когато тя му го подала, той галантно й казал, че е по-добре да остане завинаги на нейните красиви ръце. ]  [3:  Според легендата един ден крал Алфонсо Х Мъдрия решил да посети в Херес възрастния благородник и храбър воин Диего Перес де Варгас, а той тъкмо подрязвал лозето си. Кралят се приближил незабелязано и започнал да събира филизите след него, а когато Варгас го видял и удивено го попитал какво прави, кралят му отговорил, че какъвто е човекът, който подрязва лозето, такъв трябва да е и онзи, дето събира филизите след него, намеквайки, че с подвизите си е заслужил подобна чест.]  [4:  Хуанело Туриано, или Джовани Ториани (1501-1585) – италиански изобретатаел, живял в Испания. Едно от най-известните му изобретения е хидравлична машина за издигане на водата на р. Тахо до Толедо (над 100 м).] 

Би било по-редно на първо място да се открои проницателността на съответствието и съзвучието, разположена между крайните точки на определена идея – корелатите, които свързва с тънко умение. Такава проникновеност проявява Флор[footnoteRef:5] в разказа си за смъртта на Юлий Цезар. Казва, че след като е потопил целия свят в римска кръв, е залял курията със своята собствена. Изгражда се съответствие между потопения в чужда кръв свят и наводнената с неговата собствена кръв курия – кръв за кръв. Сходно съответствие се откроява в следната строфа на една изящна еклога на принц Ескилаче[footnoteRef:6] - принц и на поезията: [5:  Луций Аней Флор (I-II в.) - римски историк. ]  [6:  Франсиско де Борха и Арагон (1581-1658) – испански благородник, военачалник, писател и поет, известен като „принц Ескилаче”.] 

Чуйте стоновете ми печални,
ласкателства за тази пустота.
Аз съм Исменьо и сте видели
да оплаквам мъката, за истината да пея,
когато от планината към полята
свалям неволите си и стадата.

Тук се създава нежна хармония между песента и плача, а пастирът води надолу към полето не само стадото, но и неволите си. Вторият вид проникновеност се основава на противопоставянето или несъответствието и отново се разполага между двете крайни точки на идеята. Такива са например думите на св. Петър Златоуст за Мария Магдалена, свита като робиня в краката на своя Учител. Ето че редът на нещата е преобърнат – казва той. – Обикновено небето изпраща дъжд на земята, а днес земята напоява небето. Също толкова находчиво първият испански култист дон Луис Карильо[footnoteRef:7] завършва следния свой сонет, посветен на разочарованието: [7:  Луис Карильо и Сотомайор (1585-1610) – испански поет, писател и преводач.] 

Взра ли се в себе си, търся и преследвам
сладкото разочарование в неясни знаци,
познавам душата на този приятел-тиранин,
ала лесно забравям обидата и злината.

Но когато неимоверно страдание
обземе душата, неохотно признавам,
че болестта – зъл враг – ме заслепява.
О, любов, такава е странната ти ярост!

Жестока звезда пресече ми пътя,
водена от тъй гневно заслепление,
тя вижда само злото, не и доброто.

Но раната дълбока само подхранва
мисълта, че времето, ако не ме убие,
с още живот би могло да ме дари.

И в двата примера може да се види противопоставянето и несъответствието: в първия то е представено от метафората, че в противоречие с природните закони земята напоява небето, а вторият сонет завършва с това, че времето в един и същ момент носи смърт и дава живот. Това разделение на проницателността обаче не изчерпва всичките й разновидности – например критиките, преувеличенията и прочие.
Има чиста проницателност, която включва едно-единствено находчиво хрумване, било то аналогия или със скрит смисъл. По този начин проницателният поет от Валенсия Хирон завършва едно петстишие от поемата си за Страстите господни[footnoteRef:8], когато стига до отричането на Свети Петър: [8:  Алонсо Хирон де Реболиедо - испански поет от XVI в., автор на поемата „Страсти на нашия Господар Исус Христос според Свети Йоан” (1563).] 

Нима петелът няма да пропее,
кокошка тъй голяма като види?

Тук няма друга препратка, освен аналогията между пеенето на петела и малодушието на Петър. Съществува и още една, смесена проницателност, хибрид от идеи: в нея се преплитат две-три хрумвания, при което се смесват формата и смисълът им. Така е в следващата редондиля[footnoteRef:9] от един романс на поета, който е едновременно лебед, орел и феникс като звучност, проницателност и необичайност[footnoteRef:10].  [9:  Четиристишие с определено римуване.]  [10:  Става дума за романса Entre los sueltos caballos на известния испански бароков поет Луис де Гонгора (1561-1627). Преводът на цитата от романса следва текста на Грасиан.] 

Живееше до дома ми,
за да умра наблизо,
мавританка от рода
на смели мелионци[footnoteRef:11]. [11:  Жителите на тогавашното селище Мелиона в Северна Африка са били прочути със своята храброст.] 


Тук поетът в два стиха помества много находчиви хрумвания. Загадката на близкото съжителство се разрешава благодарение на един забележителен контраст – противопоставя се идеята, че жената живее там, за да го убие, тоест използва се преувеличение, което също много украсява стила. Налице е и преобразуване или превръщане. Същото може да се наблюдава в остроумната епиграма на Строци[footnoteRef:12], в която се описва двубоят на бог Пан с бога на любовта. Тук можем да се насладим на находчивата измислица, на сравнението и най-вече на антитезата, както и на играта с думата „Пан”, която на гръцки означава „всички неща”. Накрая тази алегория завършва с твърдението, че любовта побеждава всичко. [12:  Тито Веспасиано Строци (1424-1505) - италиански ренесансов поет. ] 

Освен това проницателността може да изисква по-малко или по-голямо майсторство - тоест може да бъде проста и сложна. В първия случай се включва само един елемент, но той е съпътстван от множество условности и крайности, които придават завършек на находчивата мисъл и обосновават установените връзки. Това може да се проследи в следващото похвално слово на онзи велик отец, чието августейшо име е увенчано с титлата Цар на изобретателната мисъл. Йоан се ражда – казва Августин[footnoteRef:13],- когато дните започват да намаляват, а Христос се ражда, когато дните започват да растат, с което сякаш се сбъдва пророчеството на самия Йоан: „Той трябва да расте, а аз – да се смалявам”.  [13:  Аврелий Августин (354-430) – светец на християнската църква, патрон на Августинския монашески орден, теолог и философ.] 

Макар да има две-три находчиви попадения, проницателността в тази фраза не е сложна, тъй като се следва само една-единствена мисъл, като в епиграма или в сонет – като например в следния сонет на изобретателния дон Луис Карильо:
Гледа Тисба своя блед любим,
в плен на жестоката съдба,
тя с лице във сълзи от любов,
а той в кръв потънал от любов.

Прободе се със меча, причинил
злочестината й, но нищо не усети,
защото бе останала без чувства
след гибелта на нейния любим.

Падна и кръвта потърси, бърза
и студена, на своя господар,
ръцете му държеше, наранена.

И тогава смъртта силата си прояви -
само за един миг успя да ги събере,
а любовта за цял живот не бе успяла.


Сложната проницателност включва много елементи и главни части, макар и те да се обединяват в умелата назидателна нишка на общото разсъждение. Всеки  скъпоценен камък поотделно би могъл да се сравни със звезда, но когато се съединят в драгоценен накит, те ще си съперничат с небосвода – майсторско творение на изобретателността, върху което се издига величествено здание от теми и идеи, а не от колони и архитрави. Такова е находчивото слово, посветено на зората на Емпирея[footnoteRef:14]. В него се посочва, че в името Мария – което означава „господарка” - се крие велико тайнство, защото тя не е зачената като робиня, а като господарка над греха – в благодат и дори в слава, родена е като господарка над живота - отвъд повечето жизнени несгоди, и умира като господарка над смъртта чрез силата на любовта. [14:  Емпирей – според представите на древните гърци и ранните християнски писатели това е най-високата част на небето, изпълнена с огън и светлина, където живеят боговете и светиите. ] 

Простата проницателност на свой ред може да се раздели на видове и разновидности, които се свеждат до четири основни – те са корените, източниците на изобретателността.
Първият вид се основава на съотношението или на сходството между две понятия. Тук влизат аналогиите, контрастите, уподобяванията, равенствата, алюзиите и пр. Вторият вид е свързан с умела задълбочена оценка и тук се вместват критиките, парадоксите, преувеличенията, сентенциите, умелите отговори и пр. Третият вид почива на разсъждението и тук влизат загадките, забележките, заключенията, доказателствата и пр. Четвъртият се основава на въображението и обхваща измислиците, стратегемите, инвенциите в действия и думи и пр.

